butan
Store norske leksikon,Realfag,Kjemi,Organisk kjemi
Butan er et hydrokarbon som utvinnes ved destillasjon av petroleum, og som finnes i flere petroleumsfelter på norsk kontinentalsokkel. Butan er bestanddel av våtgass (vanligvis etan, propan, butan) og LPG (liquefied petroleum gas, vanligvis propan og butan).
Butan forekommer i to isomere former, normalbutan med uforgrenet karbonkjede og kokepunkt −0,5 °C, samt isobutan med forgrenet kjede og kokepunkt −11,7 °C. Bruk Butan brukes først og fremst som råstoff i petrokjemisk industri og som brensel. Gassen brukes i utstrakt grad til kokeapparater, blant annet for camping og på båter.På grunn av lavt kokepunkt anvendes trykkbeholdere for lagring av butan i flytende tilstand. Det foreligger forskrifter for lagring, transport og bruk. Kjemiske egenskaper Kjemisk formel: C4H10 Les mer i Store norske leksikon petroleum